Gibanje je v predšolskem obdobju eden najpomembnejših dejavnikov otrokovega celostnega razvoja. Redna telesna dejavnost spodbuja razvoj gibalnih sposobnosti, krepi zdravje, pozitivno vpliva na telesni in duševni razvoj ter prispeva k oblikovanju zdravih življenjskih navad. Skozi gibanje otroci razvijajo koordinacijo, ravnotežje, moč, vzdržljivost in spretnost, hkrati pa krepijo samozavest, sodelovanje, vztrajnost in spoštovanje pravil. Ker se zavedamo pomena gibanja za zdrav življenjski slog, smo v našem vrtcu skozi celotno šolsko leto načrtovali in izvajali raznolike gibalne dejavnosti, prilagojene starosti in razvojnim potrebam otrok.
V okviru teme Gibanje za zdravje smo skozi šolsko leto izvajali načrtovane in spontane gibalne dejavnosti, s katerimi smo otroke spodbujali k vsakodnevnemu gibanju in aktivnemu preživljanju prostega časa. Izvedli smo: plavalni tečaj za predšolske otroke, redne sprehode in pohode v bližnjo in širšo okolico, vsakodnevne gibalne minute, načrtovane vadbene ure v igralnici in na prostem, dejavnosti ob Dnevu slovenskega športa, vsakodnevno gibanje skozi igro, Vrtec v naravi, igre brez meja, športni program Mali sonček, sodelovanje v projektu 365 dni telovadimo vsi, športno popoldne s starši, sodelovali na Teku podnebnih sprememb ter Mini olimpijadi.
Pri vseh dejavnostih smo spodbujali veselje do gibanja, medsebojno sodelovanje, spoštovanje pravil igre ter razvijanje pozitivnega odnosa do telesne aktivnosti. 
Skozi vse šolsko leto smo otrokom omogočali pestre in raznolike gibalne izkušnje, s katerimi so razvijali svoje gibalne spretnosti in sposobnosti, pridobivali nova znanja ter utrjevali zdrav življenjski slog. 
Načrtovane dejavnosti so bile uspešno izvedene in so prispevale k uresničevanju ciljev programa Zdravje v vrtcu. Otroci so pri dejavnostih z veseljem sodelovali, bili motivirani za gibanje in ponosni na svoje dosežke. Z izvajanjem raznolikih gibalnih dejavnosti smo otrokom omogočili kakovostne izkušnje, ki predstavljajo pomemben temelj za ohranjanje zdravja in oblikovanje trajnih zdravih življenjskih navad.

